**“Минем педагогик осталыгым”**

Эссе

 Язмыш миңа бәхет бүләк итте,

 Сайлап бирде мәктәп юлларын.

 Мәктәпләрдә укып йөргән чакта

 Укытучы булды хыялым.

 Укытучы... Күпме мәгънә салынган бу сүзгә. Минемчә, һәрбер кеше укытучы була алмый. Кечкенәдән, үземне белә башлаганнан бирле, мин әнием кебек укытучы булырга хыялландым. Бүгенге көндә әнием инде гүр иясе. Аның турында мин бары горурлык хисе белән генә сөйлим. Әнием Идрисова Лиюзә Мәҗит кызы кечкенә сабыйлар өчен генә түгел, ә авылыбызның өлкән буын кешеләре өчен дә укытучы булды. Балаларга белем бирү белән генә чикләнмичә, авылда чын мәгънәсендә халыкны тәрбияләүче дә, агартучы да иде. Кеше шатлыгына шатланып, башкалар кайгысын уртаклашып яшәгәне, ярдәмчел, кешелекле булганы өчен әниебезне һәркем ихтирам итте. Матур пөхтә киенүе, ипле сөйләшүе, кешене тыңлый белүе белән әнием минем өчен һәрвакыт өлге булды. Кечкенәдән укытучы булып уйнадым, укытучы булып үстем.

 Урта мәктәпне тәмамлагач, һич икеләнмичә, укытучы һөнәрен сайла-дым.

 Еллар үткән саен никадәр зур хезмәткә алынганлыгыңны ныграк тоясың. Үз эшеңнең остасына әйләнү өчен, еллар дәвамында чарланырга, үз югарылыгыңа күтәрелергә һәм шул дәрәҗәңне саклап, гел үсеп- камилләшеп торырга да кирәк.

 Мин – татар теле һәм әдәбияты укытучысы… Балаларда туган телебезгә мәхәббәт уяту, милли мәдәниятебезне, сәнгатебезне, татар халкының күренекле вәкилләренең тормышын һәм хезмәтен өйрәнү, аларга карата ихтирам хисләре тәрбияләү- татар теле һәм әдәбияты укытучысының иң мөһим бурычлары. Еллар узу белән педагогик осталык та арта. Укытучы һәрдаим үз белемен күтәреп торырга һәм заман белән бергә атларга, киләчәкне күз алдында тотып эш итәргә тиеш.

 Кечкенәдән үк телевидение, Интернет, компьютер программалары белән аралашып үскән замана баласын укытуны компьютер технологияләреннән  башка оештырып булмый. Дәресләрем укучыларда кызыксыну уятсын өчен, заманча техниканы файдаланам. Дәресләрдә презентацияләр куллану, интернет материалларыннан файдалану укучыларның кызыксынуын арттырып кына калмыйча, эшне күпкә җиңеләйтә, вакытны янга калдырырга ярдәм итә.

 Укучыларым белән яратып эшләгән эш төрләремнең берсе — проект эше. Укучыларның яшь үзенчәлекләрен истә тотып, төрле проектлар төзибез. Укучылар үзләре дә бик теләп презентацияләр ясыйлар, интернет аша кирәкле мәгълүматлар табарга өйрәнәләр. Ләкин информацион-технологик чаралар укыту эшчәнлеген җиңеләйтү бурычын үтәсәләр дә, заман мәктәбен барыбер укытучысыз күз алдына китереп булмый. Укытучы балалар эшендә ярдәмче, дөрес юнәлеш бирүче булырга тиеш.

 Татар теле дәресләрендә укучыларның яшь үзенчәлекләренә һәм булдыра алырлыгына карап, аерым карточкалар буенча эшләтүне кулай күрәм, бу эш уңай нәтиҗәләрен бирә. Укучыларның сәләтләре ачыла. Белемнәрне әзер килеш кенә бирүдән читләшү йөзеннән тел дәресләрендә төрле модельләр куллану отышлы дип саныйм. Алар нәтиҗә ясарга, гомумиләштерергә, белемнәрне аларга таянып тикшерергә, алынган белем һәм күнекмәләр нигезендә сөйләм телен үстерергә ярдәм итә. Ул укытучының эшен җиңеләйтә, ә җавап бирүче укучы таблица-схемага карап күләмле материалны искә төшерә, хәтердә калдыра, баланың фикерләү тизлеге арта.

 Туган якны һәм күренекле шәхесләрен, халкыбызның гореф-гадәтләрен, традицияләрен, йолаларын өйрәнүгә, торгызуга зур игътибар бирәм.

 Балага белем һәм тәрбия бирүнең дөрес юнәлеше үзлегеннән белем алу-га, дөрес итеп аралашуга, матур итеп сөйләшергә өйрәтүдән башлана. Минем методик темам - “Яңа федераль дәүләт белем бирү стандартларына күчү шартларында, укучыларныӊ сөйләм телен үстерү”. Кайчакта балаларыбыз чит телдә түгел, үз ана телендә дә дөрес итеп җөмлә төзи белмиләр. Аралаша белү - гомер буена кирәкле осталык. Укучыларымның телдән җавап бирүе, үз фикерләрен исбатлаганда китергән дәлилләре – барысы да баланың тел байлыгы хакында фикер йөртергә мөмкинчелек бирә. Әлеге проблемага игътибар бирүем нәкъ әнә шуның белән аңлатыла да. Тел дәресләрен күбрәк проблемалы, иҗади эзләнү-тикшеренү рәвешендә үткәрергә тырышам.

 Тырышкан хезмәтемнең нәтиҗәләре дә куанычлы: 9 нчы сыйныф укучылырым бердәм республика тестын бик яхшы тапшырдылар. Шулай ук татар теленнән үткәрелгән олимпиадаларда уңышларга ирешкән укучылар да бар. 2013-2014 нче елларда 2 укучым район туры призерлары булдылар.

 Кеше үзенең эшләгән эше белән матур, диләр. Ә укытучы эшенең нә-тиҗәсе – һәр баланың бүгенге катлаулы чорда үз юлын табуы. Алар иманлы, шәфкатьле, миһербанлы икән, димәк, хезмәтебезгә яхшы бәя куярга мөмкин.

 Язмыш миңа бәхет бүләк итте: минем яраткан гаиләм, яраткан һөнәрем бар.